Nu har de nordjyske fiskere kastet sig i brechen for vognmændene. Fiskerne i Hirtshals og muligvis også Frederikshavn og Helsingør støtter op omkring protesten mod den vejskat, som transportbranchen pålægges fra 2025 . Det skriver Fiskeriforeningen på sin hjemmeside . Fiskerne er organiseret i Facebook-gruppen 'Opråb Fisker' , der har 586 medlemmer. Indtil videre har 42 fiskerifartøjer tilmeldt sig aktionen. - Vi ved godt, at en eventuel vejskat for vognmænd kommer til at påvirke fiskerne. Fisk skal transporteres, og det bliver dyrere for os, når vognmænd bliver pålagt afgift. Vi bor alle i udkantsdanmark – og der er langt at køre, når vognmænd skal afhente og aflevere fisk, siger formand for Fiskeriforeningen, Svend-Erik Andersen. Ingen mandagsfisk Hvis fiskerne eksempelvis lander fisk mandag, vil det være katastrofalt, fordi de ikke kan blive solgt, lyder det fra formanden. Derfor har foreningen rådet medlemmer til slet ikke at lande fisk mandag 15. maj. - Meget fiskeri vil derfor gå i stå afhængigt af, hvor mange dage vognmændene påtænker at strejke. Og derfor er der flere, der ikke vil lande fisk op til. Det er især dem, der lander det, der normalvis kommer på auktion, der ikke vil fiske – altså dem, der lander almindelige fiskearter som torsk, rødspætter og sej. Altså rigtige fiskehandlerfisk. Men der er også en anden hensigt med fiskernes aktion. For de bliver pålagt en CO2-afgift fra 2025, og den er de utilfredse med. - Det vil vi også gøre opmærksom på. Her skal vi, ligesom andre brancher, betale en CO2-skat – det er ikke en kilometerafgift, som vognmændene, men det er en afgift, der bliver pålagt et produktionserhverv. Og det er der mange frustrationer over – især efter de høje energipriser det seneste lange stykke tid. Og derfor kan det også klemmes ind under det her, siger Svend-Erik Andersen. En af fiskernes bekymringer er, at den vejskat, som vognmændene pålægges sendes videre til kunderne - herunder fiskerne.

Referat:
Når 15.000 lastbilchauffører forventes at blokere vejnettet mandag, får de støtte fra et andet erhverv.